ꯕ꯭ꯔꯍꯃꯆꯥꯔꯤꯃꯌꯨꯝ ꯔꯣꯖꯤ

**ꯕ꯭ꯔꯍꯃꯆꯥꯔꯤꯃꯌꯨꯝ ꯔꯣꯖꯤ** ꯑꯁꯤ ꯃꯤꯇꯩꯂꯣꯟꯒꯤ ꯃꯃꯤ ꯀꯨꯝꯍꯩ ꯁꯛꯇꯝ ꯂꯥꯡꯕꯤ ꯁꯤꯟꯂꯣꯏ ꯑꯃꯅꯤ ꯫
## ꯄꯨꯟꯁꯤ ꯋꯥꯔꯤ
ꯃꯍꯥꯛ ꯁꯩꯔꯦꯡꯕ ꯑꯃꯁꯨꯅꯤ, ꯁ꯭ꯀ꯭ꯔꯤꯞ ꯑꯏꯕ ꯑꯃꯁꯨ ꯑꯣꯏꯔꯤ꯫ ꯇꯣꯉꯥꯟ-ꯇꯣꯉꯥꯟꯕ ꯀꯂꯥꯒꯤ ꯃꯑꯣꯡꯁꯤꯡꯗ ꯃꯍꯥꯛꯀꯤ ꯊꯕꯛꯁꯤꯡꯅ ꯃꯍꯥꯛꯀꯤ ꯃꯃꯤꯡ ꯑꯁꯤ ꯀꯂꯥꯕꯨ ꯅꯨꯡꯁꯤꯖꯕꯁꯤꯡꯒꯤ ꯃꯔꯛꯇ ꯇꯣꯏꯅ ꯊꯣꯛꯄ ꯋꯥꯍꯩ ꯑꯃ ꯑꯣꯏꯍꯜꯂꯦ꯫ ꯃꯍꯥꯛ ꯑꯇꯣꯞꯄ ꯀꯅꯥꯒꯨꯝꯕ ꯅꯠꯇꯦ ꯕ꯭ꯔꯍꯃꯆꯔꯤꯃꯌꯨꯝ ꯔꯣꯖꯤꯅꯤ꯫ ꯔꯣꯖꯤ ꯌꯥꯎꯗꯅ ꯑꯥꯔꯠ ꯐ꯭ꯔꯥꯇꯔꯅꯤꯇꯤ ꯑꯁꯤ ꯃꯄꯨꯡ ꯐꯥꯕ ꯑꯣꯏꯔꯣꯏ꯫ ꯃꯍꯥꯛꯀꯤ ꯊꯕꯛꯁꯤꯡꯒꯤ ꯃꯅꯨꯡꯗ ꯌꯥꯝꯅ ꯇꯣꯞ-ꯇꯣꯞꯄ ꯑꯃꯁꯨꯡ ꯃꯍꯧꯁꯥꯒꯤ ꯑꯣꯏꯕ ꯀꯂꯥꯒꯤ ꯃꯑꯣꯡ ꯁꯨꯃꯥꯡ ꯂꯤꯂꯥ ꯌꯥꯎꯔꯤ, ꯃꯗꯨꯗ ꯃꯍꯥꯛꯄꯨ ꯅꯨꯄꯤ ꯁꯨꯃꯥꯡ ꯂꯤꯂꯥ ꯀꯥꯡꯂꯨꯞꯁꯤꯡꯒꯤ ꯃꯔꯛꯇꯒꯤ ꯈ꯭ꯋꯥꯏꯗꯒꯤ ꯐꯕ ꯃꯃꯤꯔꯣꯏꯒꯤ ꯃꯅꯥ ꯄꯤꯈꯤ꯫
ꯔꯣꯖꯤꯕꯨ ꯅꯨꯄꯤ ꯀꯥꯡꯂꯨꯞꯁꯤꯡꯒꯤ ꯀꯥꯡꯂꯨꯞꯀꯤ ꯃꯔꯛꯇ '꯵ꯁꯨꯕ ꯃꯅꯤꯄꯨꯔ ꯑꯦꯀꯥꯗꯦꯃꯤ ꯁꯨꯃꯥꯡ ꯂꯤꯂꯥ ꯐꯦꯁꯇꯤꯕꯦꯜ ꯲꯰꯱꯶'ꯗ ꯈ꯭ꯋꯥꯏꯗꯒꯤ ꯐꯕ ꯃꯃꯤꯔꯣꯏꯒꯤ ꯃꯅꯥ ꯄꯤꯈꯤ꯫ ꯃꯍꯥꯛꯅ ꯌꯨꯝꯅꯝ ꯔꯥꯖꯦꯟꯅ ꯏꯕ ꯑꯃꯁꯨꯡ ꯖꯨꯒꯣꯜꯆꯟꯗ꯭ꯔ ꯁꯔꯃꯥꯅ ꯂꯝꯖꯤꯡ-ꯂꯝꯇꯥꯛꯈꯤꯕ 'ꯄꯨꯔꯥꯛꯂꯦ ꯄꯥꯎꯖꯦꯜ' ꯍꯥꯏꯅ ꯃꯤꯡꯊꯣꯟꯕ ꯁꯨꯃꯥꯡ ꯂꯤꯂꯥꯒꯤ ꯐꯝꯕꯥꯛ ꯀꯨꯝꯍꯩ ꯑꯗꯨꯗ ꯁꯛꯇꯝ ꯂꯥꯡꯈꯤ꯫ ꯐꯝꯕꯥꯛ ꯀꯨꯝꯍꯩ ꯑꯁꯤ ꯋꯤꯃꯦꯟ ꯑꯥꯔꯠ ꯑꯦꯟꯗ ꯀꯜꯆꯔ ꯑꯦꯁꯣꯁꯤꯑꯦꯁꯟꯒꯤ ꯕꯦꯅꯔꯒꯤ ꯃꯈꯥꯗ ꯎꯠꯈꯤ꯫
ꯔꯣꯖꯤꯅ ꯃꯍꯥꯛꯀꯤ ꯑꯉꯥꯡ ꯑꯣꯏꯔꯤꯉꯩꯗꯒꯤ ꯍꯧꯅ ꯀꯂꯥꯒꯤ ꯃꯑꯣꯡꯁꯤꯡꯗ ꯄꯨꯛꯅꯤꯡ ꯆꯪꯉꯤ꯫ ꯃꯍꯥꯛꯅ ꯁ꯭ꯀꯨꯜꯒꯤ ꯊꯧꯔꯝꯁꯤꯡꯗ ꯁꯔꯨꯛ ꯌꯥꯈꯤ ꯑꯃꯁꯨꯡ ꯑꯍꯥꯟꯕ ꯑꯃꯁꯨꯡ ꯑꯅꯤꯁꯨꯕ ꯃꯐꯝꯁꯤꯡ ꯐꯪꯈꯤ꯫ ꯃꯍꯥꯛꯅ ꯄꯥꯕ, ꯁ꯭ꯀꯤꯠ ꯄ꯭ꯂꯦꯒꯨꯝꯕ ꯇꯣꯉꯥꯟ-ꯇꯣꯉꯥꯟꯕ ꯊꯕꯛ-ꯊꯧꯔꯝꯁꯤꯡꯗ ꯄꯨꯛꯅꯤꯡ ꯆꯪꯕ ꯑꯗꯨꯅ ꯈꯨꯗꯦꯛꯄꯤꯗꯒꯤ ꯃꯍꯥꯛꯀꯤ ꯃꯈꯨꯔꯥ ꯁꯅꯥꯇꯣꯝꯕꯥꯒꯤ ꯃꯔꯛꯇ ꯑꯃꯕꯨ ꯄꯨꯛꯅꯤꯡ ꯆꯤꯡꯁꯤꯜꯂꯤ꯫
ꯃꯗꯨꯒꯤ ꯃꯇꯨꯡꯗ ꯁꯅꯥꯇꯣꯝꯕꯥꯅ ꯃꯍꯥꯛꯄꯨ ꯁꯥꯒꯣꯜꯕꯟꯗꯒꯤ ꯁꯣꯃꯣꯔꯦꯟꯗ꯭ꯔꯣꯒ ꯁꯛꯇꯥꯛꯈꯤ꯫ ꯁꯣꯃꯣꯔꯦꯟꯗ꯭ꯔꯣꯅ ꯃꯈꯥ ꯇꯥꯅ ꯃꯍꯥꯛꯄꯨ ꯁꯨꯔꯖꯥꯀꯥꯟꯇꯒꯤ ꯃꯌꯨꯝꯗ ꯄꯨꯈꯤ, ꯃꯍꯥꯛ ꯍꯧꯖꯤꯛ ꯐꯤꯜ꯭ꯃ ꯐꯣꯔꯝ ꯃꯅꯤꯄꯨꯔꯒꯤ ꯆꯦꯌꯔꯃꯦꯟ ꯑꯣꯏꯔꯤ꯫ ꯁꯨꯔꯖꯥꯀꯥꯟꯇꯒꯤ ꯃꯄꯥ ꯂꯥꯏꯃꯌꯨꯝ ꯕꯤꯁ꯭ꯅꯨ ꯁꯔꯃꯅ ꯃꯍꯥꯛꯄꯨ ꯑꯦꯛꯇꯤꯡ ꯇꯝꯕꯤꯈꯤ ꯑꯃꯁꯨꯡ ꯃꯁꯤ ꯔꯣꯖꯤꯅ ꯁꯛꯇꯝ ꯂꯥꯡꯕꯒꯤ ꯃꯇꯥꯡꯗ ꯑꯍꯥꯟꯕ ꯇꯝꯈꯤꯕꯅꯤ꯫ ꯃꯗꯨꯒꯤ ꯃꯇꯨꯡꯗ ꯃꯍꯥꯛꯅ ꯃꯃꯤ ꯀꯨꯝꯍꯩꯁꯤꯡꯗ ꯀꯅꯥꯒ ꯃꯔꯤ ꯂꯩꯅꯕꯒꯦ ꯍꯥꯏꯕꯗꯨ ꯈꯪꯂꯛꯈꯤ꯫
ꯔꯣꯖꯤꯅ ꯏꯪ ꯲꯰꯰꯴ꯒꯤ ꯆꯍꯤꯗ ꯑꯍꯥꯟꯕ ꯑꯣꯏꯅ ꯁꯦꯂꯨꯂꯣꯏꯗ ꯃꯃꯤ ꯀꯨꯝꯍꯩ 'ꯁꯖꯤꯒꯤ ꯂꯦꯍꯥꯎ'ꯗ ꯁꯛꯇꯝ ꯂꯥꯡꯈꯤ꯫ ꯃꯃꯤ ꯀꯨꯝꯍꯩ ꯑꯗꯨ ꯑꯦꯜ.ꯕꯤꯁꯅꯨ ꯁꯔꯃꯥꯅ ꯂꯝꯖꯤꯡ-ꯂꯝꯇꯥꯛꯈꯤ꯫ ꯅꯨꯡꯉꯥꯏꯇꯕ ꯋꯥꯐꯝꯗꯤ ꯂꯣꯏꯁꯤꯟꯈꯤꯕ ꯃꯃꯤ ꯀꯨꯝꯍꯩ ꯑꯗꯨ ꯐꯣꯡꯈꯤꯗꯦ꯫ ꯃꯗꯨꯒꯤ ꯃꯇꯨꯡꯗ ꯔꯣꯖꯤꯅ ꯆꯍꯤ ꯶/꯷ꯀꯤ ꯃꯇꯨꯡꯗ ꯗꯤꯖꯤꯇꯦꯜ ꯃꯃꯤ ꯀꯨꯝꯍꯩꯁꯤꯡꯒꯤ ꯁꯔꯨꯛ ꯑꯃ ꯑꯣꯏꯕꯒꯤ ꯈꯨꯗꯣꯡꯆꯥꯕ ꯐꯪꯈꯤ꯫ ꯗꯤꯖꯤꯇꯦꯜ ꯃꯃꯤ ꯀꯨꯝꯍꯩꯗ ꯃꯍꯥꯛꯀꯤ ꯑꯍꯥꯟꯕ ꯑꯦꯛꯇꯤꯡ ꯑꯗꯨ ꯑꯇꯦꯟꯕ ꯃꯃꯤ ꯀꯨꯝꯍꯩ ꯑꯃ ꯑꯣꯏꯔꯤꯕ 'ꯇꯥꯟ'ꯗ ꯑꯣꯏꯈꯤ꯫

ꯃꯍꯥꯛꯅ "ꯁꯔꯝꯆꯦꯠ"ꯗꯁꯨ ꯁꯛꯇꯝ ꯂꯥꯡꯈꯤ꯫ ꯃꯍꯥꯛꯅ ꯃ꯭ꯌꯨꯖꯤꯛ ꯚꯤꯗꯤꯑꯣ ꯇꯔꯥ ꯍꯦꯟꯕ, ꯑꯇꯦꯟꯕ ꯃꯃꯤ ꯀꯨꯝꯍꯩ ꯇꯔꯦꯠ ꯑꯃꯁꯨꯡ ꯇꯦꯂꯤꯄ꯭ꯂꯦ ꯃꯉꯥꯗ ꯁꯛꯇꯝ ꯂꯥꯡꯈ꯭ꯔꯦ꯫ ꯃꯍꯥꯛꯅ ꯆꯥꯎꯔꯥꯛꯅ ꯃꯃꯤ ꯀꯨꯝꯍꯩ ꯃꯥꯄꯟꯗ ꯃꯔꯨꯑꯣꯏꯕ ꯁꯛꯇꯝ ꯂꯥꯡꯈꯤ꯫ ꯃꯗꯨꯒꯤ ꯃꯅꯨꯡꯗ ꯍꯨ, ꯁꯔꯝꯆꯠ, ꯃꯥꯁꯤꯡꯈꯥ, ꯅꯨꯡꯁꯤꯗ꯭ꯔꯁꯨ ꯅꯨꯡꯁꯤ, ꯏꯆꯦꯇꯣꯟ, ꯃꯤꯔꯥꯕꯥ ꯄꯟꯕ ꯌꯥꯏ꯫
ꯖꯤꯇꯦꯟꯗ꯭ꯔ ꯅꯤꯡꯒꯣꯝꯕꯥꯅ ꯂꯝꯖꯤꯡ-ꯂꯝꯇꯥꯛꯄ 'ꯁꯣꯔꯦꯟ', ꯔꯟꯖꯤꯠ ꯅꯤꯡꯊꯣꯖꯥꯅ ꯂꯝꯖꯤꯡ-ꯂꯝꯇꯥꯛꯄ 'ꯅꯥ ꯄꯡ-ꯏ ꯇꯥꯖꯥꯗꯦ', ꯁꯨꯔꯖꯥꯀꯥꯟꯇꯅ ꯂꯝꯖꯤꯡ-ꯂꯝꯇꯥꯛꯄ 'ꯃꯥꯏ-ꯑꯣꯟ' ꯑꯃꯁꯨꯡ 'ꯅꯣꯡꯒꯜꯂꯦ' ꯑꯅꯤꯃꯛ ꯑꯁꯤꯒꯨꯝꯕ ꯔꯣꯖꯤꯅ ꯁꯛꯇꯝ ꯂꯥꯡꯈꯤꯕ ꯃꯃꯤ ꯀꯨꯝꯍꯩꯁꯤꯡ ꯑꯁꯤ ꯊꯥ ꯈꯔꯒꯤ ꯃꯅꯨꯡꯗ ꯁꯤꯜꯚꯔꯗ ꯂꯥꯛꯂꯤ꯫
ꯔꯣꯖꯤ ꯑꯁꯤ ꯍꯧꯖꯤꯛ ꯄꯥꯟꯊꯣꯏꯕꯤ ꯅꯥꯇ꯭ꯌ ꯃꯟꯗꯤꯔꯒ ꯃꯔꯤ ꯂꯩꯅꯩ꯫ ꯃꯃꯥꯡꯗ ꯔꯣꯖꯤꯅ ꯗꯤꯄꯛ ꯅꯤꯡꯊꯣꯖꯥꯒꯤ ꯃꯈꯥꯗ ꯑꯦꯟ.ꯇꯤ. ꯊꯤꯌꯦꯇꯔꯗ ꯂꯩꯔꯝꯃꯤ꯫ ꯃꯍꯥꯛꯅ ꯗꯤꯄꯛꯅ ꯂꯝꯖꯤꯡ-ꯂꯝꯇꯥꯛꯈꯤꯕ ꯗ꯭ꯔꯃꯥ ꯱꯸ꯗ ꯁꯛꯇꯝ ꯂꯥꯡꯈ꯭ꯔꯦ꯫ ꯃꯍꯥꯛꯅ ꯁꯨꯃꯥꯡ ꯂꯤꯂꯥ ꯱꯱ ꯍꯦꯟꯕꯗꯁꯨ ꯁꯛꯇꯝ ꯂꯥꯡꯈꯤ ꯃꯗꯨꯒꯤ ꯃꯅꯨꯡꯗ ꯃꯍꯥꯛꯅ ꯵ꯁꯨꯕ ꯃꯅꯤꯄꯨꯔ ꯁ꯭ꯇꯦꯠ ꯀꯥꯂꯥ ꯑꯦꯀꯥꯗꯦꯃꯤ ꯁꯨꯃꯥꯡ ꯂꯤꯂꯥ ꯐꯦꯁꯇꯤꯕꯦꯜꯒꯤ ꯈ꯭ꯋꯥꯏꯗꯒꯤ ꯐꯕ ꯃꯃꯤꯔꯣꯏꯒꯤ ꯃꯅꯥ ꯐꯪꯍꯟꯈꯤꯕ 'ꯄꯨꯔꯥꯛꯂꯦ ꯄꯥꯎꯈꯨꯝ' ꯐꯝꯕꯥꯛ ꯀꯨꯝꯍꯩ ꯑꯗꯨꯗ ꯄꯦꯟꯈꯤ꯫
ꯃꯍꯥꯛꯅ ꯊꯕꯛ ꯇꯧꯔꯤꯕ ꯂꯝꯖꯤꯡ-ꯂꯝꯇꯥꯛꯄ ꯈꯨꯗꯤꯡꯃꯛꯅ ꯄꯤꯕ ꯀꯦꯔꯦꯛꯇꯔ ꯔꯣꯜ ꯑꯗꯨ ꯃꯍꯥꯛꯅ ꯌꯥꯏ꯫ ꯃꯍꯥꯛꯅ ꯃꯃꯤ ꯀꯨꯝꯍꯩ 'ꯃꯥꯏ-ꯑꯣꯟ'ꯗ ꯑꯉꯛꯄ ꯅꯨꯄꯤ ꯑꯃꯒꯤ ꯁꯤꯡꯅꯅꯤꯡꯉꯥꯏ ꯑꯣꯏꯕ ꯁꯛꯇꯝ ꯑꯃꯥ ꯂꯧꯈꯤ꯫ ꯃꯃꯤ ꯀꯨꯝꯍꯩ ꯑꯁꯤꯒꯤ ꯁ꯭ꯀ꯭ꯔꯤꯞ ꯑꯗꯨ ꯔꯣꯖꯤ ꯃꯁꯥꯃꯛꯅ ꯏꯈꯤꯕꯅꯤ꯫
ꯂꯥꯏꯕꯛ ꯐꯕꯗꯤ, ꯔꯣꯖꯤꯅ ꯃꯍꯥꯛꯀꯤ ꯂꯣꯏꯅꯕꯤꯒꯤ ꯑꯆꯧꯕ ꯃꯇꯦꯡ ꯐꯪꯉꯤ꯫ ꯑꯗꯨꯕꯨ ꯅꯨꯄꯤ ꯑꯃ ꯑꯣꯏꯕꯅ ꯃꯍꯥꯛ ꯑꯔꯨꯕ ꯐꯤꯚꯝ ꯈꯔ ꯊꯦꯡꯅꯩ꯫ ꯃꯇꯝ ꯂꯦꯞꯄꯒꯤ ꯃꯇꯝꯁꯤꯡ ꯂꯣꯏꯁꯤꯟꯕ, ꯌꯨꯝꯒꯤ ꯊꯕꯛꯁꯤꯡ ꯂꯣꯏꯁꯤꯟꯕ, ꯃꯃꯥ-ꯃꯄꯥꯕꯨ ꯁꯦꯕꯥ ꯇꯧꯕ ꯑꯁꯤꯅ ꯃꯍꯥꯛꯅ ꯇꯧꯒꯗꯕ ꯑꯗꯨꯈꯛꯇꯅꯤ꯫ ꯃꯁꯤꯒꯤ ꯃꯊꯛꯇ, ꯃꯍꯥꯛꯅ ꯃꯍꯥꯛꯀꯤ ꯑꯦꯄꯣꯏꯟꯃꯦꯟ꯭ꯇꯁꯤꯡꯒꯤꯗꯃꯛꯇ ꯃꯇꯝ ꯆꯨꯞꯄꯒꯤ ꯑꯣꯏꯕ ꯃꯊꯧ ꯇꯥꯏ꯫

ꯔꯣꯖꯤ ꯑꯁꯤ ꯇꯣꯉꯥꯟ-ꯇꯣꯉꯥꯟꯕ ꯀꯂꯥꯒꯤ ꯃꯑꯣꯡꯁꯤꯡꯒ ꯃꯔꯤ ꯂꯩꯅꯩ꯫ ꯀꯂꯥꯒꯤ ꯃꯑꯣꯡ ꯄꯨꯝꯅꯃꯛ ꯈꯦꯠꯅꯩ꯫ ꯃꯑꯣꯡ ꯈꯨꯗꯤꯡꯃꯛꯀꯤ ꯃꯁꯥꯒꯤ ꯑꯣꯏꯕ ꯇꯣꯞ-ꯇꯣꯞꯄ ꯂꯩ꯫ ꯃꯍꯥꯛꯅ ꯗ꯭ꯔꯃꯥ, ꯂꯤꯂꯥ, ꯐꯤꯜꯝ ꯑꯁꯤꯅꯆꯤꯡꯕꯗ ꯊꯕꯛ ꯇꯧꯔꯤꯕꯁꯤꯗ ꯃꯍꯥꯛ ꯌꯥꯝꯅ ꯅꯨꯡꯉꯥꯏꯖꯩ꯫ ꯃꯍꯥꯛ ꯃꯁꯤꯗꯒꯤ ꯇꯣꯉꯥꯟ-ꯇꯣꯉꯥꯟꯕ ꯃꯍꯥꯎ ꯂꯧꯔꯤ꯫ ꯁꯨꯃꯥꯡ ꯂꯤꯂꯥꯗ ꯁꯛꯇꯝ ꯂꯥꯡꯕ ꯑꯁꯤ ꯁꯤꯡꯅꯕ ꯑꯃꯅꯤ, ꯃꯁꯤ ꯍꯟꯖꯤꯟ ꯍꯟꯖꯤꯟ ꯇꯧꯕ ꯌꯥꯗꯦ꯫ ꯃꯁꯤ ꯃꯥꯏꯀꯩ ꯃꯔꯤꯃꯛꯇꯒꯤ ꯇꯁꯦꯡꯅ ꯍꯤꯡꯉꯤ꯫ ꯁꯨꯃꯥꯡ ꯂꯤꯂꯥꯗ ꯁꯛꯇꯝ ꯂꯥꯡꯕ ꯃꯇꯝꯗ ꯀꯅꯥꯒꯨꯝꯕ ꯑꯃꯅ ꯌꯥꯝꯅ ꯆꯦꯛꯁꯤꯟꯕ ꯃꯊꯧ ꯇꯥꯏ꯫ ꯅꯨꯄꯤ ꯁꯨꯃꯥꯡ ꯂꯤꯂꯥꯒꯤ ꯆꯠꯅꯕꯤ ꯑꯁꯤ ꯍꯤꯡꯍꯟꯗꯨꯅ ꯊꯝꯅꯕꯒꯤꯗꯃꯛ, ꯔꯣꯖꯤꯅ ꯀꯂꯥꯒꯤ ꯃꯑꯣꯡ ꯑꯁꯤꯗ ꯌꯥꯎꯕ ꯍꯧꯔꯛꯄꯗꯒꯤ ꯍꯧꯅ ꯊꯃꯣꯏ ꯁꯦꯡꯅ ꯊꯕꯛ ꯇꯧꯗꯨꯅ ꯂꯥꯛꯂꯤ꯫
ꯅꯨꯄꯤꯁꯤꯡꯅ ꯇꯣꯉꯥꯟ-ꯇꯣꯉꯥꯟꯕ ꯂꯝꯁꯤꯡꯗ ꯃꯥꯏ ꯄꯥꯛꯈ꯭ꯔꯦ ꯑꯃꯁꯨꯡ ꯃꯔꯝ ꯑꯁꯤꯅ ꯀꯂꯥꯒꯤ ꯃꯑꯣꯡ ꯑꯁꯤꯁꯨ ꯃꯥꯏ ꯄꯥꯛꯄꯒꯤ ꯆꯥꯡ ꯂꯩ꯫ ꯑꯗꯨꯝ ꯑꯣꯏꯅꯃꯛ, ꯃꯁꯤꯗ ꯈꯥꯡꯕ ꯉꯝꯕ ꯑꯗꯨ ꯊꯝꯕ ꯀꯥꯟꯅꯩ꯫
ꯃꯥꯏ ꯄꯥꯛꯂꯕ ꯑꯥꯔꯇꯤꯁ꯭ꯠ ꯑꯃꯥ ꯑꯣꯏꯕꯒꯤꯗꯃꯛ ꯔꯣꯖꯤꯅ ꯃꯍꯥꯛꯀꯤ ꯃꯃꯥꯒꯤ ꯃꯃꯥ-ꯃꯄꯥ, ꯃꯍꯥꯛꯀꯤ ꯂꯣꯏꯅꯕꯤꯗ ꯃꯍꯥꯛꯅ ꯀꯩꯗꯧꯅꯨꯡꯗ ꯂꯣꯏꯁꯤꯟꯗ꯭ꯔꯤꯕ ꯃꯇꯦꯡ ꯄꯥꯡꯕꯒꯤꯗꯃꯛ ꯑꯃꯁꯨꯡ ꯃꯍꯥꯛꯄꯨ ꯃꯍꯥꯛꯀꯤ ꯑꯄꯥꯝꯕꯒꯤ ꯃꯇꯨꯡ ꯏꯟꯅ ꯆꯠꯄꯒꯤ ꯑꯌꯥꯕ ꯄꯤꯕ, ꯃꯍꯥꯛꯅ ꯂꯧꯁꯤꯡ ꯊꯤꯔꯤꯕ ꯃꯍꯥꯛꯀꯤ ꯂꯝꯖꯤꯡ-ꯂꯝꯇꯥꯛꯄꯁꯤꯡꯒꯤꯗꯃꯛꯇꯁꯨ ꯊꯥꯒꯠꯈꯤ꯫

ꯃꯍꯥꯛꯀꯤ ꯑꯍꯥꯟꯕ ꯂꯝꯖꯤꯡ-ꯂꯝꯇꯥꯛꯄ ꯑꯗꯨꯗꯤ ꯑꯦꯜ.ꯕꯤꯁ꯭ꯅꯨ ꯁꯔꯃꯥꯅꯤ ꯃꯁꯤꯒꯤ ꯃꯊꯛꯇ ꯃꯍꯥꯛꯅ ꯄꯥꯟꯊꯣꯏꯕꯤ ꯊꯤꯌꯦꯇꯔꯒꯤ ꯋꯥꯏ. ꯔꯥꯖꯦꯟꯗ꯭ꯔ, ꯑꯦꯟ.ꯇꯤ. ꯊꯤꯌꯦꯇꯔꯒꯤ ꯗꯤꯄꯛ, ꯔꯨꯕꯤ ꯃꯪꯒꯥꯡ, ꯑꯦ.ꯀꯦ. ꯕꯦꯡꯒꯣꯜ, ꯏꯕꯣꯌꯥꯏꯃꯥ, ꯂꯟꯆꯥ, ꯖꯨꯒꯣꯜꯆꯟꯗ꯭ꯔ, ꯅꯔꯦꯟꯗ꯭ꯔ ꯅꯤꯡꯒꯣꯝꯕꯥꯗꯒꯤꯁꯨ ꯂꯧꯁꯤꯡ ꯂꯧꯈꯤ꯫ ꯃꯍꯥꯛꯅ ꯇꯣꯉꯥꯟ-ꯇꯣꯉꯥꯟꯕ ꯋꯥꯔꯛꯁꯣꯞꯁꯤꯡꯗꯁꯨ ꯁꯔꯨꯛ ꯌꯥꯈꯤ ꯑꯃꯁꯨꯡ ꯅꯕꯥ ꯋꯥꯔꯦꯞꯄꯥ, ꯒꯨꯅꯥꯆꯟꯗ꯭ꯔ ꯁꯔꯃꯥ, ꯊꯥꯅꯤꯜ ꯂꯦꯃꯥ, ꯕꯤꯗ꯭ꯌꯥꯄꯇꯤ, ꯄꯤ ꯈꯣꯁꯦ ꯑꯁꯤꯅꯆꯤꯡꯕꯒꯤ ꯂꯝꯖꯤꯡ ꯃꯈꯥꯗ ꯇꯣꯉꯥꯟ-ꯇꯣꯉꯥꯟꯕ ꯀꯂꯥꯒꯤ ꯃꯑꯣꯡꯁꯤꯡ ꯇꯝꯈꯤ꯫
ꯔꯣꯖꯤꯅ ꯑꯦ.ꯀꯦ. ꯕꯦꯡꯒꯣꯜꯅ ꯂꯝꯖꯤꯡ-ꯂꯝꯇꯥꯛꯈꯤꯕ ꯐꯝꯕꯥꯛ ꯀꯨꯝꯍꯩ 'ꯃꯥꯄꯣꯛ ꯂꯦꯡ-ꯑꯣꯟ ꯑꯃꯥ' ꯑꯃꯁꯨꯡ ꯏꯕꯣꯌꯥꯏꯃꯥ ꯈꯨꯃꯟꯅ ꯂꯝꯖꯤꯡ-ꯂꯝꯇꯥꯛꯈꯤꯕ 'ꯅꯥꯎꯁꯨꯝꯗꯥꯒꯤ ꯃꯣꯡꯐꯥꯝ' ꯍꯥꯏꯔꯤꯕ ꯏꯕꯣꯌꯥꯏꯃꯥ ꯈꯨꯃꯟꯅ ꯂꯝꯖꯤꯡ-ꯂꯝꯇꯥꯛꯈꯤꯕ ꯑꯇꯣꯞꯄ ꯐꯝꯕꯥꯛ ꯀꯨꯝꯍꯩ ꯑꯃꯗꯒꯤ ꯈ꯭ꯋꯥꯏꯗꯒꯤ ꯐꯕ ꯁꯄꯣꯔꯇꯤꯡ ꯑꯦꯛꯇꯔ ꯑꯃꯁꯨꯡ ꯖꯨꯒꯤꯟꯗ꯭ꯔꯣꯅ ꯂꯝꯖꯤꯡ-ꯂꯝꯇꯥꯛꯄ ꯐꯝꯕꯥꯛ ꯀꯨꯝꯍꯩ ꯑꯃꯗ ꯈ꯭ꯋꯥꯏꯗꯒꯤ ꯐꯕ ꯃꯃꯤꯔꯣꯏ ꯑꯣꯏꯕꯒꯤꯗꯃꯛ ꯲ꯁꯨꯕ ꯕꯦꯁ꯭ꯠ ꯑꯦꯛꯇ꯭ꯔꯦꯁꯀꯤ ꯃꯅꯥ ꯐꯪꯈꯤ꯫ ꯃꯍꯥꯛꯄꯨ ꯏꯪ ꯲꯰꯱꯱ꯒꯤ ꯕꯦꯁ꯭ꯠ ꯑꯣꯐ ꯑꯦ.ꯑꯦꯝ.ꯑꯦꯝ.ꯑꯥꯏ.ꯀꯦ.ꯒꯤ ꯃꯅꯥ ꯄꯤꯈꯤ ꯑꯃꯁꯨꯡ ꯈ꯭ꯋꯥꯏꯗꯒꯤ ꯐꯕ ꯏꯁꯩ ꯃꯌꯦꯛꯀꯤ ꯃꯅꯥꯁꯨ ꯄꯤꯈꯤ꯫
ꯔꯣꯖꯤꯕꯨ ꯚꯤꯗꯤꯑꯣ ꯃꯃꯤ ꯀꯨꯝꯍꯩ 'ꯊꯥꯗꯣꯛꯇꯨꯅꯥ ꯆꯠꯈꯤꯅꯨ'ꯒꯤꯗꯃꯛ ꯈ꯭ꯋꯥꯏꯗꯒꯤ ꯐꯕ ꯃꯃꯤꯔꯣꯏ ꯑꯣꯏꯅ ꯈꯟꯒꯠꯈꯤ, ꯑꯇꯦꯟꯕ ꯃꯃꯤ ꯀꯨꯝꯍꯩ 'ꯃꯦꯇꯤꯡ'ꯒꯤꯗꯃꯛꯇꯁꯨ ꯈ꯭ꯋꯥꯏꯗꯒꯤ ꯐꯕ ꯂꯝꯖꯤꯡ-ꯂꯝꯇꯥꯛꯄ ꯑꯣꯏꯅ ꯈꯟꯒꯠꯈꯤ꯫ ꯕꯦꯁ꯭ꯠ ꯗꯤꯁꯤꯄ꯭ꯂꯤꯟ ꯑꯦꯋꯥꯔ꯭ꯗ ꯑꯁꯤ ꯐꯤꯜ꯭ꯃ ꯐꯣꯔꯝ ꯃꯅꯤꯄꯨꯔꯅ ꯔꯣꯖꯤꯗ ꯄꯤꯈꯤ꯫ ꯃꯍꯥꯛꯅ ꯏꯪ ꯲꯰꯱꯶ꯀꯤ ꯆꯍꯤꯗ ꯕꯤ.ꯑꯥꯔ. ꯑꯝꯕꯦꯗꯀꯔ ꯅꯦꯁꯅꯦꯜ ꯑꯦꯋꯥꯔ꯭ꯗꯁꯨ ꯐꯪꯈꯤ꯫
ꯔꯣꯖꯤꯅ ꯐꯝꯕꯥꯛ ꯀꯨꯝꯍꯩ ꯈꯔꯁꯨ ꯏꯈ꯭ꯔꯦ꯫ ꯃꯗꯨꯒꯤ ꯃꯅꯨꯡꯗ ꯁꯨꯃꯥꯡ ꯂꯤꯂꯥꯅ 'ꯏꯇꯤꯟꯐꯥꯝ' ꯑꯃꯁꯨꯡ 'ꯂꯤꯂꯥꯗꯥ ꯂꯤꯂꯥ'ꯒꯤ ꯁꯛꯇꯝ ꯂꯥꯡꯂꯤ, ꯃꯃꯤ ꯀꯨꯝꯍꯩꯁꯤꯡ- 'ꯃꯥꯏ-ꯑꯣꯟ' ꯑꯃꯁꯨꯡ 'ꯅꯣꯡꯒꯜꯂꯦ' ꯃꯗꯨꯒꯤ ꯃꯅꯨꯡꯗ ꯅꯝꯕ ꯂꯣꯏꯁꯤꯟꯒꯗꯧꯔꯤꯕ, ꯑꯇꯦꯟꯕ ꯃꯃꯤ ꯀꯨꯝꯍꯩꯁꯤꯡ- 'ꯃꯦꯇꯤꯡ', 'ꯊꯥꯔꯥꯔꯣꯏꯒꯦ', 'ꯂꯥꯏꯁꯦꯟꯁ ꯒꯟ' ꯑꯃꯁꯨꯡ 'ꯄꯥꯏ ꯃꯔꯤꯃꯛ' ꯑꯁꯤ ꯄꯟꯕ ꯌꯥꯏ꯫ ꯏꯁꯩ ꯃꯌꯦꯛ ꯃꯔꯤꯁꯨ ꯔꯣꯖꯤꯅ ꯏꯈꯤ꯫

## ꯃꯁꯤꯁꯨ ꯌꯦꯡꯕꯤꯌꯨ
* ꯏꯔꯦꯡꯕꯝ ꯑꯣꯡꯕꯤ ꯕꯦꯗꯥꯃꯅꯤ ꯗꯦꯕꯤ
## ꯃꯇꯦꯡ ꯂꯧꯔꯛꯐꯝ